དེ་ལྟ་བུའི་ང་ཚོའི་རིག་གཞུང་གི་སློབ་གསོ་དེས་དེ་དང་དེ་ལྟ་བུའི་རྐྱེན་གང་མང་ཞིག་གིས་བོད་ཀྱི་སྤྱི་ཚོགས་ལ་ནུས་པ་འདོན་མ་ཐུབ་ཅིང་དེང་རབས་ནུབ་ཕྱོགས་པའི་སློབ་གསོ་དེ་ཡང་ང་ཚོ་ལ་རྒྱུས་མེད་ཅིང་རྨང་གཞི་མེད་པས་ལག་ལེན་གྱི་སྟེང་ནས་གོ་འཛོལ་ཆེན་པོ་ཞིག་འབྱུང་གིན་འདུགདེའི་གནད་ཀྱང་མི་རིགས་སློབ་གསོ་དེ་ཨ་མའི་མངལ་དུ་ཆགས་པ་ནས་མགོ་རྩོམ་པའམ་རང་གི་ཁྱིམ་ཚང་ནས་མགོ་རྩོམ་དགོས་ནའང་སློབ་གསོའི་ལག་ལེན་ཡང་དག་པ་ཞིག་མེད་ཕྱིན་སློབ་གསོ་དེ་རྡོ་ཐོག་ལ་ཆུ་བླུགས་པ་ལྟར་འགྱུར་ངེས་ཤིང་མངལ་གྱི་བྱིས་པའམ་སྐྱེས་མ་ཐག་གི་བྱིས་པ་ལ་སློབ་གསོའི་མཐུན་རྐྱེན་ཞིག་བསྐྲུན་པའམ་བྱིས་པ་ནས་སློབ་གསོ་མགོ་རྩོམ་པ་ལ་ཐོག་མར་སློབ་གསོ་དེ་ཕ་མའི་སེམས་ཁམས་དང་མཐུན་དགོས་པས་ངས་གོང་དུ་ནང་བསྟན་གྱི་བྱིས་པའི་སློབ་གསོ་དང་ཕ་མའི་སློབ་གསོ་དེ་དག་དར་སྤེལ་གཏང་དགོས་ཞེས་བཤད་དོན་ཡང་དེ་ཡིན།ཁོ་བོའི་བསམ་པར་ང་ཚོས་མི་རིགས་སློབ་གསོ་དར་སྤེལ་གཏང་དགོས་ལ་མི་རིགས་རང་གི་སེམས་ཁམས་ཀྱི་རྨང་གཞི་ཡོད་ལ་ཁོར་ཡུག་དང་འཚམ་པ།སྤྱི་ཚོགས་ཀྱིས་དང་ལེན་བྱ་སླ་བའི་སློབ་གསོའི་གཞུང་ལུགས་ཤིག་དགོས་པ་ལས་ང་ཚོའི་རིག་གཞུང་གི་སློབ་གསོ་རིག་པ་དག་ཕྱོགས་བསྡུས་དང་ཁ་སྐོང་གིས་གཞུང་ལུགས་ཤིག་གྲུབ་ཏུ་འཇུག་པ་ནི་ཤིན་ཏུ་ནས་ཀྱང་གལ་ཆེན་པོ་ཞིག་རེད་དོ།།